ต้นแบบที่ดีในการลดและคัดแยกขยะมูลฝอยตามนโยบายรัฐบาล
สำนักงานปลัดกระทรวงมหาดไทย ประกาศเจตนารมณ์เพื่อเป็นต้นแบบที่ดีในการลดและคัดแยกขยะมูลฝอยตามนโยบายรัฐบาล

นายพรพจน์ เพ็ญพาส รองปลัดกระทรวงมหาดไทย ประชุมคณะทำงานขับเคลื่อนมาตรการลดและคัดแยกขยะมูลฝอย สำนักงานปลัดกระทรวงมหาดไทย ครั้งที่ 1/2561 พร้อมกล่าวว่า นายฉัตรชัย พรหมเลิศ ปลัดกระทรวงมหาดไทย ได้ลงนามในประกาศสำนักงานปลัดกระทรวงมหาดไทย เรื่อง ประกาศเจตนารมณ์ในการทำความดีด้วยหัวใจ ลดภัยสิ่งแวดล้อม เพื่อเป็นต้นแบบที่ดีในการลดและคัดแยกขยะมูลฝอย ซึ่งเป็นไปตามที่มติคณะรัฐมนตรี เห็นชอบให้ทุกหน่วยงานภาครัฐมีการดำเนินกิจกรรมที่ส่งเสริมสนับสนุนการลดและคัดแยกขยะมูลฝอยในหน่วยงานภายใต้ “โครงการทำความดีด้วยหัวใจ ลดภัยสิ่งแวดล้อม” กิจกรรมย่อย “มาตรการลดและคัดแยกขยะมูลฝอยในหน่วยงานภาครัฐ” เพื่อให้การจัดการขยะมูลฝอยมีประสิทธิภาพและง่ายต่อการนำไปใช้ประโยชน์

กระทรวงมหาดไทย ให้ความสำคัญกับการบริหารจัดการขยะมูลฝอยมาอย่างต่อเนื่อง ทั้งในระดับอำเภอ จังหวัด และระดับประเทศ โดยในส่วนของสำนักงานปลัดกระทรวงมหาดไทย จัดทำแผนปฏิบัติการลดและคัดแยกขยะมูลฝอย  3 ระยะ ได้แก่ จัดทำแผนปฏิบัติการลดและคัดแยกขยะมูลฝอยในหน่วยงาน  ดำเนินการประชาสัมพันธ์ให้บุคลากรและประชาชนที่มาใช้บริการทราบและมีส่วนร่วมในการลด คัดแยกขยะมูลฝอย เพื่อให้มีการลด คัดแยกขยะมูลฝอยภายในแต่ละหน่วยงาน พร้อมจัดกิจกรรมส่งเสริมสนับสนุนการใช้ตะกร้า ถุงผ้า ปิ่นโต ภาชนะ หรือบรรจุภัณฑ์ที่เป็นมิตรกับสิ่งแวดล้อมเพื่อลดการใช้ถุงพลาสติกหูหิ้ว และการประเมินผลและสรุปผลสรุปผลการดำเนินงานในภาพรวม ซึ่งคาดว่า สำนักงานปลัดกระทรวงมหาดไทย จะเป็นต้นแบบที่ดีและขยายวงกว้างไปสู่ภาคส่วนอื่นๆ ทำให้สามารถจัดการ แก้ไข และป้องกันปัญหาด้านสิ่งแวดล้อมของประเทศไทยได้ตามที่รัฐบาลมุ่งหวัง